IL-MADONNA TA' FATIMA – taħdita minn Fr. Hayden Williams – Prayer Cafè – 28 t'April 2017 Kien hemm diversi messaġġi fid-dehriet ta' Fatima. L-ewwel ma jispikkaw huma l-profanazzjoni, is-sagrileġġi u l-indifferenza li bihom hu offiż Alla. Fit-tielet dehra, l-Anġlu qal lit-tfal li Alla hu disprezzat ħafna minn nies ta' qalb iebsa, speċjalment l-offiżi lejn Kristu fl-Ewkaristija. L-aħħar kliem tal-Madonna kien "La toffendux iktar lil Mulej Alla tagħna għaliex Hu diġa' offiż ħafna" Mela l-ewwel messaġġ ta' Fatima hu li Alla huwa offiż. Meta l-Madonna tidher tibki, bħal ma ġara f'Sirakuża, id-dmugħ ta' Marija jissimbolizza n-niket t'Alla. Ġesu' wkoll beka quddiem ir-rifjut. L-offiża lejn Alla hi r-rifjut t'Alla. Alla hu offiż għax Huwa rrifjutat. It-tieni messaġġ hu li mhux Alla biss offiż, imma anke Marija. F'Fatima toħroġ ħafna r-rabta li hemm bejn Ġesu' u l-Madonna. Din l-għaqda tal-qlub ta' Ġesu' u Marija nsibuha rappreżentata fil-Midalja Mirakoluża. Fit-13 ta' Lulju, l-Madonna titlob li Luċija biex isir tpattija għad-dnubiet magħmula kontra l-qalb bla tebgħa ta' Marija. Fl-10 ta' Diċembru 1925, meta Ġesu' deher lil Luċija fil-kunvent, qalilha "Aqsam it-tbatija mal-qalb tal-omm imqaddsa tiegħek, miksija bix-xewk li bihom in-nies ingrati jinfduha kull waqt u m'hemm ħadd li jagħmel xi att ta' tpattija biex ineħħihom". Dak kollu li joffendi lil Alla, joffendi wkoll lill-qalb ta' Marija. Messaġġ ieħor li ħareġ mid-dehriet ta' Fatima hu l-konsegwenzi tad-dnub. L-ewwel wieħed hu li fid-dinja m'hemmx paċi. Il-paċi ma jfissirx biss nuqqas ta' gwerer, imma li l-bniedem ikun paċi miegħu nnifsu, m'Alla u mal-ħolqien. Id-dnub ikisser ir-relazzjoni tal-bniedem m'Alla, ma' ħutu l-bnedmin, mal-anġli u mal-ħolqien. Il-Madonna f'Fatima turina li l-għerq tan-nuqqas ta' paċi hu d-dnub. Konsegwenza oħra tad-dnub hi li l-bnedmin qed imorru l-infern. Luċija tikteb dwar id-dehra tal-infern li kellhom fit-13 ta' Lulju. L-infern hu l-qtugħ totali minn Alla. Bid-dnub titlef lil Alla minn ħajtek u dan hu l-infern. Ġesu' ġabilna s-salvazzjoni sħiħa. Il-Knisja tgħallimna dwar l-eżistenza tal-infern, imma ma tistgħax tgħid li hemm xi ħadd l-infern, għaliex hekk tkun qed tiġġudika. Imma l-Madonna tista' tgħidilna b'ċertezza li n-nies qed imorru l-infern. Il-Knisja tgħallimna li jekk ma naċċettawx lil Ġesu' bħala s-salvatur tagħna, inkunu qegħdin f'riskju li nitilfu ruħna. L-infern mhux xi ħaġa li neħduha biċ-ċajt. Min jgħid li Alla tant Hu ħanin li mhu se jħalli lil ħadd imur l-infern ikun qed jiżbalja, għax Alla ma jistgħax jimponi Lilu Nnifsu fuqna. L-imħabba ma timponiex relazzjoni fuq ħaddieħor. Il-bniedem għandu l-liberta' li jagħżel. Il-viżżjoni tal-infern lit-tfal ta' Fatima hi akkumpanjata bit-tama. Id-dehriet tal-Madonna jġibu t-tama. Konsegwenza oħra tad-dnub hi l-persekuzzjoni tal-Knisja. Fuq dan jitkellem it-tielet sigriet ta' Fatima. Bħal ma hi offiża l-qalb ta' Ġesu' u l-qalb ta' Marija, hekk nistgħu ngħidu hi l-qalb tal-Knisja. Madankollu, Fatima għandha messaġġ ta' ħniena. Waħda mill-isbaħ sentenzi hi l-messaġġ li l-Anġlu ta lit-tfal fit-tieni dehra tiegħu. "Il-qlub imqaddsa ta' Ġesu' u ta' Marija għandhom pjanijiet ta' ħniena fuqkom". F'hiex jikkonsisti dan il-pjan ta' ħniena? Alla hu offiż, allura l-ewwel talba hi ta' riparazzjoni. Il-Madona stess qalet "Farrġu lil Alla". Meta Ġesu' kien fil-Ġetsemani kull ma talab lill-appostli kien li jishru ftit Miegħu. L-anġlu deher ifarraġ lil Ġesu'. Mar-riparazzjoni tmur il-konverżjoni tal-midinbin, waħda għax inpattu għad-dnubiet tal-midinbin, u l-oħra għaliex jekk dawn jikkonvertu Alla ma jibqgħax offiż. Aħna rridu nferrħu lil Alla u Alla jifraħ bina. It-talba tal-anġlu għar-riparazzjoni lejn Alla u l-konverżjoni tal-midinbin tgħid hekk: "Alla tiegħi, jiena nemmen Fik, jiena nadurak, nittama Fik u nħobbok. Jiena nitolbok maħfra għal dawk li ma jemmnux Fik, ma jadurawkx, ma jittamawx Fik, u ma jħobbukx". It-tieni talba li tahom l-Anġlu fit-tieni dehra wkoll tittratta dwar riparazzjoni u talb għall-konverżjoni: "L-iktar imqaddsa Trinita', Missier, Iben u Spirtu s-Santu, jiena nadurak profondament u noffrilek il-ġisem, id-demm, ir-ruħ, u d-divinita' l-iktar prezzjużi ta' Ġesu' Kristu, u li jinsabu fit-tabernakli kollha tad-dinja, bit-tpattija għall-profanazzjonijiet, sagrileġġi, u ndifferenzi li bihom huwa offiż u, għall-merti nfiniti tal-qalb l-iktar imqaddsa Tiegħu u l-qalb bla tebgħa ta' Marija, jiena nitolbok għall-konverżjoni tal-imsejkna midinbin". L-ewwel priorita tan-nisrani għandha tkun ir-relazzjoni tiegħu m'Alla. It-talb u s-sagrifiċċji huma l-għodod li tagħtina Marija. L-Anġlu qal lit-tfal ta' Fatima: "Itolbu, itolbu ħafna ħafna. Offru kontinwament talb u sagrifiċċji lil Alla bħala tpattija għad-dnubiet u konverżjoni". Il-Madonna tgħidilhom li għad ibatu ħafna, imma l-grazzja t'Alla tkun il-faraġ tagħhom. Is-sofferenza f'ħajjitna, meta tkun magħqudha m'Alla, tieħu l-valur tal-fidwa permess ta' Ġesu' Kristu. Issir talba ħerqana għall-konverżjoni tal-midinbin. Ġesu' fuq is-salib talab: "Aħfrilhom, għax ma jafux x'inhuma jagħmlu". Il-Madonna tgħid lit-tfal biex jitolbu ħafna u jagħmlu sagrifiċċji għall-midinbin, għax ħafna erwieħ imorru l-infern għax m'hemm ħadd min jissagrifika ruħu u jitlob għalihom. Il-katekeżi jgħid li r-realta' tal-infern, lilna li nemmnu, mhux tbeżżana trid, imma tħeġġiġna biex nevanġelizzaw. Fil-pjan ta' ħniena ta' Fatima nsibu l-preżenza partikolari ta'Marija bħala għajnuna għal dawn iż-żminijiet. Lil Luċija qaltilha: "Ġesu' jixtieq li jinqeda bik biex jagħmilni magħrufa u maħbuba. Huwa jrid iwaqqaf fid-dinja devozzjoni lejn il-qalb bla tebgħa tiegħi". Qaltilha wkoll: "Qed tbati ħafna? Taqtax qalbek. Jien qatt mhu se nitilqek. Il-qalb bla tebgħa tiegħi se tkun il-kenn tiegħek u t-triq li twasslek għand Alla". Dal-pjan ta' ħniena mhux se magħmluh weħidna, imma ma' Marija. Fid-devozzjoni lejn il-qalb immakulata tal-Madonna hemm żewġ aspetti – il-konsagrazzjoni tar-Russja, u t-tqarbina fl-ewwel sibt tax-xahar. Ir-Russja kienet qed ixxerrred il-kommuniżmu ateju, li hu offiża u ċ-ċaħda t'Alla. Titlob ukoll li nikkonsagraw lilna nnfusna lilha. Marija talbet li t-tqarbin ta' riparazzjoni għandu jsir għal ħames darbiet konsekuttivi fl-ewwel sibt tax-xahar, jintalab ir-rużarju, u ssir kwarta meditazzjoni fuq il-misteri tar-rużarju. Hi tgħid "Agħmluli kumpanija". Ġesu', fid-dehra Tiegħu lil Luċija, fissrilha għaliex it-tqarbina ssir għal ħames darbiet konsekuttivi – bħala tpattija għal ħames dnubiet prinċipali: l-offiżi kontra l-immakulata kunċizzjoni, kontra l-verġinita' tal-Madonna, kontra Marija bħala omm Alla u omm l-umanita', kontra l-immaġni tagħha, u l-indifferenza u l-bruda li nnisslu fit-tfal lejn il-Madonna. Meta Marija wieġbet lil Luċija qaltilha: "Jien is-Sinjura tar-Rużarju". Kważi f'kull dehra titkellem dwar ir-rużarju għal paċi fid-dinja u l-waqfien mill-gwerra. Il-Madonna nnifisha tatna t-talba li ngħidu bejn posta u oħra: "O Ġesu' tiegħi, aħfrilna dnubietna, eħlisna minn nar tal-infern u ħu l-ġenna l-erwieħ tal-mejtin kollha, speċjalment dawk li l-iktar għandhom bżonn il-ħniena Tiegħek". Jekk nisimgħu u ngħixu skond il-messaġġi ta' Fatima, allura sseħħ il-vera paċi. Meta naċċettaw lil Alla jkollna l-paċi. Il-Madonna stess qalet: "Fl-aħħar il-qalb bla tebgħa tiegħi għad toħrog rebbieħa". Fatima hi messaġġ ta' tama. Il-qalb miftuħa għal Alla, ippurifikata bil-kontemplazzjoni t'Alla, hi aqwa minn kull kanun u minn kull tip ta' arma. Fiha l-iva ta' Marija – il-kelma li ħarġet minn qalbha – bidlet l-istorja tad-dinja, għax biha ġie s-Salvatur fid-dinja. Grazzi għall-iva tal-Madonna, Alla seta' jsir bniedem fid-dinja tagħna u jibqa' hekk għaż-żminijiet kollha. Ix-xitan għandu setgħa f'din id-dinja, bħal ma naraw u nesperjenzaw il-ħin kollu, imma Ġesu' qalilna: "Jien dejjem magħkom" – dan hu l-messaġġ ta' Fatima. Il-Maġisteru u t-tipi differenti ta' dokumenti tal-Knisja – Taħdita minn Fr. Hector Scerri – Prayer Cafè – 5th May 2017 » « Mulej tiegħi u Alla tiegħi – Prayer Cafè – 21 t'April 2017
IL-MADONNA TA' FATIMA – taħdita minn Fr. Hayden Williams – Prayer Cafè – 28 t'April 2017